কাসেমিরো রেয়াল ছাড়ার সময় কেঁদেছিলেন আনচেলত্তি
রেয়াল মাদ্রিদের মূল খেলোয়াড়দের একজন ছিলেন কাসেমিরো। ছিলেন দলটির অনেক সাফল্যের সাক্ষী। ব্রাজিলিয়ান মিডফিল্ডারকে হারানো তাই সহজ ছিল না কার্লো আনচেলত্তির। কাসেমিরো বললেন, তার রেয়াল ছাড়ার সময় আবেগী হয়ে পড়েছিলেন ইতালিয়ান কোচ।সান্তিয়াগো বের্নাবেউয়ে নয়টি সাফল্যমণ্ডিত বছর কাটিয়ে ২০২২ সালের অগাস্টে ম্যানচেস্টার ইউনাইটেডে যোগ দেন কাসেমিরো। তার দল ছাড়ার খবরে কার কেমন প্রতিক্রিয়া ছিল, এতদিন সেসব নিয়ে কোনো কথাই বলেননি এই ফুটবলার। প্রায় দুই বছর পর এসে আনচেলত্তির কান্নার কথা বললেন তিনি।একটি টিভি শো-তে সম্প্রতি কাসেমিরো বলেন, কোচের কান্না দেখে ইউনাইটেডে যাওয়া নিয়ে কিছুটা সংশয়ে পড়ে গিয়েছিলেন তিনি। কথা দিয়ে ফেলায় সিদ্ধান্তে বদল আনার সুযোগ ছিল না তার।“এটা (আনচেলত্তির কান্নার কথা) আগে কখনও কাউকে বলিনি। ম্যানচেস্টারে যাওয়া নিয়ে কেবল একবারই সংশয়ে পড়েছিলাম। আমার মনে আছে, সেটা ছিল শুক্রবার বিকেল এবং ইউনাইটেডে ট্রান্সফারের জন্য আমার স্বাক্ষর দেওয়া ছাড়া সব কাজ শেষ হয়ে গিয়েছিল। মানুষ জানত যে, চুক্তির সব কাজ শেষ। আমি আনচেলত্তির সঙ্গে কথা বলতে গিয়েছিলাম। তার অফিসে গেলাম এবং ততক্ষণে তিনি সব কিছু জেনে গেছেন। আমি দরজা খুলে যখন তার দিকে ঘুরলাম, আনচেলত্তি কাঁদছিল। আমি তাকে বলেছিলাম, ‘আপনি কাঁদতে পারবেন না। বাকি সবাই কাঁদলেও আপনি না’।”“তখন তিনি আমাকে বললেন, ‘কাস, জানি না কেন কাঁদছি আমি। তবে তোমাকে খুব পছন্দ করি এবং আমি চাই না তুমি চলে যাও।’ ইউনাইটেডে যাওয়া নিয়ে সংশয় ওই মুহূর্তে তৈরি হয়েছিল… আমি বুঝতে পেরেছিলাম রেয়ালে কত মানুষ আমাকে ভালোবাসে। কিন্তু আমি ততদিনে কথা দিয়ে ফেলেছিলাম এবং আমার কথা অন্য যেকোনো কিছুর চেয়ে বেশি গুরুত্বপূর্ণ।”
রেয়ালের জার্সিতে তিনটি লা লিগা, পাঁচটি চ্যাম্পিয়ন্স লিগ, একটি কোপা দেল রেসহ আরও বেশ কিছু শিরোপা জেতেন কাসেমিরো। ইউরোপের সফলতম ক্লাবটি ছেড়ে ইউনাইটেডে যাওয়া নিয়ে ৩২ বছর বয়সী এই ফুটবলারের কোনো আক্ষেপ নেই। বললেন, নতুন অভিজ্ঞতা নিতে দল বদল করেছিলেন তিনি।“মাদ্রিদের হয়ে আমি সবকিছু জিতেছি। নতুন অভিজ্ঞতা চেয়েছিলাম আমি। ক্লাব ছাড়াটা সহজ ছিল না। কিন্তু আমি পরিষ্কার ছিলাম যে, নতুন কিছু করতে চাই, যেমন নতুন ভাষা শেখা, ভিন্ন লিগে প্রতিদ্বন্দ্বিতা করা। আমার তখনও বয়স ছিল প্রতিদ্বন্দ্বিতা চালিয়ে যাওয়ার, ভিন্ন ক্লাবে বেড়ে ওঠার।”প্রিমিয়ার লিগের সফলতম ক্লাবটির হয়ে এখন পর্যন্ত ৭৬ ম্যাচ খেলে ১২ গোল করেছেন কাসেমিরো। অ্যাসিস্ট করেছেন ৯টি। এই মিডফিল্ডার বললেন, ইউনাইটেডে সময়টা বেশ ভালোই কাটছে তার।“এখানে আসার প্রথম দিন থেকেই ম্যানচেস্টার ইউনাইটেড আমার সঙ্গে খুব ভালো আচরণ করেছে।”

রেয়াল মাদ্রিদ কোচের কান্না দেখে ম্যানচেস্টার ইউনাইটেডের যাওয়া নিয়ে সংশয়ে পড়েছিলেন ব্রাজিলিয়ান মিডফিল্ডার।